 हर बड्डी गल्ल निक्की गल्ला परा गै बनदी ऐ, जि’यां हर दरेआ दा मुंढ पैह्‌लें पानी दे किश तोपे गै पांदे न।  निक्की गल्ला दी दर-गजुर करना इन्नी गै कम-अकली ऐ जिन्नी मछुए दे थल्लै च पैदी दरेड़ा दी लापरवाही करी देनी।  गल्ल भावें निक्की गै होऐ पर उस दा असर बड्डा होई सकदा ऐ।  कुसै ने ठीक आक्खोआ ऐ जे जेकर तुसें आदमी दी ठीक पनछान करनी होऐ तां उस दियें उ’नें गल्लें गी दिक्खना चाहिदा जि’नें गी उस निक्का समझने आं।  एह् निक्कियां-निक्कियां गल्लां असेंगी दस्सी ऐ जां मूर्ख, चतर ऐ जां अनाड़ी, सोह्‌गा ऐ जां मुट्‌टल।  अह् निक्कियां-निक्कियां गल्लां चंगियां बी होंदियां न ते मंदियां बी।  पर चंगी गल्ल भावें असें गी चेता नेईं र’वैं जां नेई लब्भै वो मंदी गल्ला पर साढ़ी अक्ख ऐह्‌ते गै जाई टिकदी ऐ।  तुस भावें कुसै नै किन्नी चंगी गल्ल करो ते फ्ही बी एह् मुमकन ऐ जे ओह् उसी भुल्ली जा, पर इक निक्की ने’ई मंदी गल्ल अक्खी च पेदे भुमनू आह्‌ला लेखा रड़कदी रौंह्‌दी ऐ।  आदमी दा सभाऽ गै किश ने’आ ऐ ज मंदी दा असर उस पर चंगी कोला बड़ा मता होंदा ऐ।  इस करियै अस इत्थे किश नेहियें निक्कियें गल्लें दी चर्चा करगे जि’नें गी अस मंदियां आक्खी सकने आं पर जिंदा असें गी आपू पता नेईं लगदा, जां फ्ही जि’नें गी अस ममूली समझियै अपनी सोचा चा गै कड्ढी ओड़ने आं।  केहड़ी गल्ल करनी चाहिदी इस कोला मता जरूरी एह् जानना ऐ जे केह्‌ड़ी गल्ल नेईं करनी चाहिदी।  चंगी गल्ल करने थमां करनी ते चंगी गल्ल है गै बो मंदी गल्ल नेई करनी बी घट चंगी गल्ल नेईं, की जे चंगी गल्लां चा भामें किश निकले जां नेईं निकले बो मंदी गल्ल अपना असर दस्से बगैर नेईं रौंह्‌दी।  जि’नें गल्लें गी अस निक्कियां समझियै आई गेई करी ओड़ने आं ओह् उस सच्चे आह्‌ला लेखा होंदियां न जिन्दें च साढ़ी शक्ल लोकें दे मनें च ढली जंदी ऐ। 